சீனர்கள், மலாய்கள், இந்தியர்கள், மூன்று வேறுபட்ட பின்புலங்கள், கலாசாரங்கள். மூவரும் மூன்று தீவுகளாக வாழ்ந்தார்கள். இங்கிலாந்து அரசு, வணிகத்தை வளர்ப்பதில் காட்டிய கவனத்தில் சிறுபகுதியைக்கூட நாட்டு நிர்வாகத்தில் காட்டவில்லை. மிக மிகக் கவனத்தோடு ராஃபிள்ஸ் உருவாக்கிய ஜாக்ஸன் திட்டம், வெறும் காகிதமானது. நகரெங்கும் குடிசைகள். நாய்கள், பன்றிகள் உலாவந்தன. பெரும்பான்மையாக இருந்த ஏழைத் தொழிலாளிகளிடம் சுத்தம், சுகாதாரம் ஆகிய உணர்வுகளும், பழக்கவழக்கங்களும் இருக்கவில்லை. அரசாங்கமும், அடிப்படைச் சுகாதார, மருத்துவ வசதிகள், ஆகியவற்றை நிறுவவில்லை. மருத்துவர்கள், மருத்துவமனைகள் விரல்விட்டு எண்ணக்கூடிய ஒரு சிலவே. இதனால், காலரா, பெரியம்மை போன்ற நோய்கள் பரவின. கொள்ளை நோய்களுக்கு முதல் பலி, குடிசைவாசிகள்தாம்.